
МОТИВИ
към проект на Наредба за изменение и допълнение на Наредба № Н-17 от 22.12.2015 г. за условията и реда за приемане на сержанти (старшини) и войници (матроси) за обучение в професионалните сержантски (старшински) колежи.
(обн. в ДВ, брой 8 от 2016 г.) 


Проектът на Наредба за изменение и допълнение (НИД) на Наредба № Н-17 от 22.12.2015 г.  е изготвен на основание чл. 142, ал. 1 от Закона за отбраната и въоръжените сили на Република България.

Причини, налагащи приемането на нормативния акт

Причините за разработване на проекта на Наредба за изменение и допълнение (НИД) на Наредба № Н-17 от 22.12.2015 г. са свързани с необходимостта от адаптация на съществуващата нормативна уредба към новите изисквания и предизвикателства в областта на професионалното образование и обучение и подготовката на сержанти (старшини) и войници (матроси) в Професионалните сержантски (старшински) колежи. Тези изменения са продиктувани от следното:
· Изменение и допълнение на Списъка с професиите за професионално образование и обучение (СППОО). От СППОО са заличени професиите „Сержант (старшина за Военноморските сили) – командир“ и „Сержант (Старшина за Военноморските сили) – инструктор“. Тези промени са част от цялостната реформа в професионалното образование, насочена към актуализиране на СППОО, като се премахват остарели и слабо приложими професии и специалности и се въвеждат нови, отговарящи на съвременните изисквания на въоръжените сили.
· Необходимост от прецизиране на разпоредбите на чл. 7, ал. 1, т. 5 и чл. 7, ал. 3 от наредбата с оглед привеждането им в терминологично съответствие с разпоредбата на чл. 43 от Закона за защита на класифицираната информация, в която е определена процедурата по проучване за надеждност на кандидата за издаване на разрешение за достъп до класифицирана информация.
· Необходимост от прецизиране на разпоредбите на чл. 7, ал. 1, т. 5 и т. 8 от наредбата с цел яснота при прилагането им от командирите при взимане на решения относно кариерното развитие на военнослужещите. Съгласно чл. 157, ал. 1 от Закона за отбраната и въоръжените сили на Република България, военнослужещите се атестират с цел осигуряване на кариерното им развитие, като критериите, условията и редът за атестиране на военнослужещите от Министерството на отбраната, структурите на пряко подчинение на министъра на отбраната и Българската армия са определени в Наредба № Н-28/05.11.2010 г.[footnoteRef:1]. В този смисъл в разпоредбите на чл. 7, ал. 1, т. 5 и т. 8 от наредбата следва да се посочи изрично какво следва да бъде съдържанието в окончателните оценки за възможностите за развитие от последната валидна атестация на военнослужещите, като текстовете са синхронизирани с чл. 14б и чл. 16 от Наредба № Н-28/05.11.2010 г.  [1:  Наредба № н-28 от 5 ноември 2010 г. за критериите, условията и реда за атестиране на военнослужещите от Министерството на отбраната, структурите на пряко подчинение на министъра на отбраната и Българската армия, обн. дв. бр.92 от 23 ноември 2010г.] 

· Корекция на правописна грешка. 
[bookmark: _GoBack]
Цели на нормативния акт
С проекта на НИД на Наредба № Н-17 от 22.12.2015 г. се цели да се създаде правна регламентация по отношение на:
· Премахване на професии и специалности, които вече не съществуват или са слабо приложими.
· Прецизиране на разпоредби, свързани с процедурите по проучване за надеждност и атестиране, за да се избегнат тълкувания и да се повиши правната сигурност.
· Отстраняване на правописни грешки в текста на наредбата, за да се осигури точност и яснота при прилагане на разпоредбите.

Финансови средства, необходими за прилагането на нормативния акт 
За приемането на акта не са необходими допълнителни разходи/трансфери/ други плащания по бюджета на Министерството на отбраната. Предложеният акт не води до въздействие върху държавния бюджет. Не се предвиждат допълнителни разходи и за адресатите на наредбата.

Анализ за съответствие с правото на Европейския съюз 
Проектът на Наредба не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

